Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружението на граѓани Центар за граѓански комуникации-ЦГК Скопје, поднесена против ЈЗУ Универзитетски институт за клиничка биохемија, по предметот Барање за пристап до информации од јавен карактер, на 05.08.2025 година, го донесе следното

**Р Е Ш Е Н И Е**

1. Жалбата изјавена од Здружението на граѓани Центар за граѓански комуникации-ЦГК Скопје, поднесена против ЈЗУ Универзитетски институт за клиничка биохемија, заведена во Агенцијата под бр.08-407 на 22.07.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на граѓани Центар за граѓански комуникации-ЦГК Скопје, како што е наведено во Жалбата, на 13.06.2025 година поднело Барање за пристап до информации од јавен карактер до ЈЗУ Универзитетски институт за клиничка биохемија, со кое побарало по е-маил да му се достави електронски запис од следните информации:

„1. Со колку апарати од следните видови располагате за тековна употреба и наведете го начинот на којшто се стекнати – постапки за јавна набавка, донација, договор за деловно техничка соработка или друго и во која година?

* Биохемиски анализатор Beckman coulter dxc 500
* Биохемиски анализатор architect c8000, 4000, 4100
* Имунолошки анализатор advia centaur
* Имунолошки анализатор advia centaur xp
* Aнализатор alinity ci
* Имунолошки анализатор cobas e601
* Имунолошки анализатор architect I 1000
* Имунолошки анализатор advia centaur xp

2. Соодветно на основот на стекнување на правото за користење доставете ни ги склучените договори за тендерската постапка, донација, договор за деловна техничка соработка или друго“.

Постапувајќи по ова Барање, Имателот на информации на 15.07.2025 година до Барателот му доставил емаил со кој му ги доставува бараните информации. Во прилог на емаилот Имателот на информации доставил скенирани Договори на деловно техничка соработка.

Незадоволен од наведениот Одговор, Барателот на информации на 22.07.2025 година поднесе Жалба до Агенцијата, заведена во Агенцијата со бр.08-407. Во Жалбата е наведено: „...на имателот му беше укажано дека не е во целост одговорено на барањето за пристап до информации од јавен карактер, но и покрај тоа имателот не ги достави сите побарани информации. Конкретно, со барањето се побарани податоци за тоа со колку апарати за тековна употреба располага имателот и начинот на стекнување на истите со јасно објаснување за кои апарати се бараат податоците. Во својот одговор, имателот ги достави информациите само за три апарати, а не ги достави информациите за биохемиски анализатор architect c8000, 4000, 4100, имунолошки анализатор advia centaur, имунолошки анализатор cobas e601 и имунолошки анализатор architect I 1000 со образложение дека нема такви во функција...“

Агенцијата со електронски допис бр. 08-407 од 22.07.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 29.07.2025 година до Агенцијата по електронски пат достави Одговор на жалба бр.03-788/6 од 28.07.2025 година, во кој е наведено: „...сосема е неточно дека на 04.07.2025 година, 10.07.2025 година и 15.07.2025 година е одговорно нецолосно на барањето за пристап до информации ...Имено, на ден 04.07.2025 година, ЈЗУ Универзитетски институт за клиничка биохемија – Скопје во целост одговори на барањето за пристап до информации од јавен карактер и тоа: со колку апарати од наведените во барањето располагаме за тековна употреба, како и и начинот на кој се стекнати....сосема се најасни наводите во жалбата од страна на Здружение на граѓани ...ЦГК дека не е доставено решение за бараната информација..ЈЗУ Универзитетски институт за клиничка биохемија – Скопје, изработи Решение за слободен пристап на информации број 03-788/4 од 04.07.2025 година и го достави до барателот... За појаснување, дел од апаратите за кои Здружението на граѓани ....прашуваат не се во функција и за нив иницирана е законска постапка за нивно расходување, а останатите се во функција согласно одговорот даден по електронски пат со прикачени договори за деловно-техничка соработка...Што значи тие договорите за јавни набавки кои се со време траење од 1 година се звршени согласно веќе доставената информација за гореспоменатите апарати кои не се во функција...“. во прилог го достави Решението со кое Барањето на Барателот се уважува, без архивски број и датум кога е донесено.

Барателот на информации на 01.08.2025 година до Агенцијата достави емаил во кој наведува: „...Во доставениот одговор, имателот на информацијата тврди дека четири од седумте апарати кои се предмет на барањето не се во функција и дека за нив не се спроведуваат набавки во 2025 година, што може да се потврди според податоците објавени на ЕСЈН. Сепак, за **апаратот architect c8000, 4000, 4100 имаат склучен договор на 30.07.2024 година со времетраење од една година, што значи дека на денот на испраќањето на барањето, 23.06.2025,** и денот на изготвувањето на нивното решение, 04.07.2025, овој договор се уште бил во сила, што значи дека апаратот бил во функција. Поради тоа го молиме имателот на информацијата да ги достави бараните податоци за овој апарат.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган**, поради следното:

Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што на Барателот не му ги доставил во целост бараните информации **на начин и во форма наведени во Барањето**.

Што се однесува до наводите на Одговорот на Имателот на информации дека: „.. ЈЗУ Универзитетски институт за клиничка биохемија – Скопје, изработи Решение за слободен пристап на информации број 03-788/4 од 04.07.2025 година и го достави до барателот“, Агенцијата му укажува на Имателот на информации дека по разгледување на истото утврди дека Решението доставено од страна на Имателот на информации во прилог на овој Одговор не може да се третира како управен акт, бидејќи нема архивски број и печат.

Во врска со горенаведеното, Агенцијата му укажува на Имателот на информации дека Решението на Имателот не ги содржи елементите од член 88 став 1 од Законот за општата управна постапка, бидејќи Решението нема потпис од овластено службено лице и печат, поради што Имателот на информации при повторното постапување е должен да изготви решение со кое ќе ги содржи елементите на писмениот управен акт и на Барателот да му ги достави бараните информации.

Согласно член 88 став 1 од Законот за општата управна постапка управниот акт што е издаден во писмена форма содржи: вовед, диспозитив, образложение, правна поука, **потпис од овластеното службено лице и печат**.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 1, 18 и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му ги достави во целост бараните информации, на начин и во форма наведени во Барањето.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**